Brunetta

Brunetta hè un cantu tradiziunale di Corsica.

Brunetta
Brunetta dà ti curagiu 
Chì da quì s’apre lu cantu 
Li scherzi chì tù m’ai fattu 
Per tè li vogliu da cantu 
Ma sinceru cum’è mène 
Ùn ne truverai un antru 

Turneremu à ripigliàne 
Brunetta lu nostru amore 
Nun ci vole medicina 
Ne visite di duttore 
Abbasta ch’è tù m’accordi 
Un cantu in lu to core

Chì tù n’andave à le legne 
Era più d’una simana 
Oghje cù lu mio permessu 
N’ai empiutu una tramezana 
Ùn ti vogliu più accumpagnàne 
Mancu andendu à la funtana 

N’aghju un chjodu in lu mio core 
Di martellu ribattutu 
Signore date mi forza 
Madonna date mi aiutu 
Per pienghje è per suspiràne 
Per mè n’hè tempu perdutu 

Brunetta lu nostru amore 
Quandu pocu n’hè duratu 
Hè cuminciatu d’aprile 
Di maghju hè terminatu 
Hà fattu cum’è la scopa 
Hà fiuritu è ùn hè granatu

Referenze
 A storia sputica di Brunetta è di l'autore di a so canzona, Corse-Matin, Sabella Volpajola, 17 di marzu di u 2017 

Categoria:Cantu tradiziunale di Corsica